b'\n_START_ARTICLE_\nNesoddens historie\n_START_PARAGRAPH_\n\xc2\xabNesoddens Historie\xc2\xbb er et bokverk som omtaler, som tittelen angir, Nesodden fra tidlig geologisk tid og frem til (forel\xc3\xb8pig) 1980._NEWLINE_I 1924 hadde Hjalmar Berner bidratt til den f\xc3\xb8rste bygdeboken \xc2\xabNesodden herred. Bidrag til bygdens historie. (Utg. paa bekostning  av Nesodden herred.)\xc2\xbb_NEWLINE_I 1973 fikk Kiwanis Club Nesodden overlatt et omfattende arkivmateriale etter Albert Raaen, som hadde brukt det meste av sin pensjonisttilv\xc3\xa6relse til \xc3\xa5 granske dokumenter i Riksarkivet. \xc3\x85ret etter ble det av kommunen nedsatt et arbeidsutvalg, som med utgangspunkt i disse dokumentene, og Berners bygdebok fra 1924, skulle skrive en ny versjon av Nesoddens historie._NEWLINE_Arbeidsutvalget for Nesoddens Lokalhistorie utga s\xc3\xa5 i 1979 bind 1 med undertittelen \xc2\xabFra de eldste tider til 1800\xc2\xbb. Bindet var redigert av Jon Ola Gjermundsen, Bj\xc3\xb8rg Omholt og Terje Schou. _NEWLINE_Det skulle g\xc3\xa5 mange \xc3\xa5r f\xc3\xb8r neste bind ble utgitt. Mens man ventet, tok Nesodden Menighetsr\xc3\xa5d initiativ til \xc3\xa5 f\xc3\xa5 trykket opp en faksimileutgave av Hjalmar Berners bygdebok fra 1924. Denne ble trykket lokalt hos Leif R\xc3\xb8dstens trykkeri AS i 1990, og utgivelsen fikk ikke noe registrert ISBN. _NEWLINE_Nesodden kommune hadde ikke kunnet stille midler til r\xc3\xa5dighet for videref\xc3\xb8ring av verket Nesoddens Historie, og det tidligere arbeidsutvalget var avviklet. Imidlertid var \xc2\xabNesodden Historielag\xc2\xbb etablert, og i 1991 besluttet dette \xc3\xa5 prioritere arbeidet for at bind 2 m\xc3\xa5tte bli en realitet. I 1992 fikk historielaget en testamentarisk gave p\xc3\xa5 kr. 200\xc2\xa0000, og arbeidet med bind 2 kunne starte. Historielaget engasjerte Christian Hintze Holm til \xc3\xa5 forest\xc3\xa5 skrivingen, og h\xc3\xa5pet var at bind 2 skulle dekke tiden fra 1800 til 1990. Imidlertid var materialet s\xc3\xa5 omfattende at Holm, i samr\xc3\xa5d med historielaget, sluttf\xc3\xb8rte bindet \xc2\xabFra 1800 til 1930\xc2\xbb. Bindet ble likevel p\xc3\xa5 nesten 500 sider, 130 sider mer enn det f\xc3\xb8rste bindet, og ble utgitt i 1995._NEWLINE_Salget av bind 2 ble en suksess, og midlene ble \xc3\xb8remerket til sluttf\xc3\xb8ring av verket ved bind 3. Harald Lorentzen fra historielaget p\xc3\xa5tok seg oppgaven, og i 2005 kom tredje bind i handelen. Ogs\xc3\xa5 Lorentzen hadde for meget materiale, hans bidrag \xc2\xabNesoddens Historie 1930-1980\xc2\xbb ble ogs\xc3\xa5 p\xc3\xa5 nesten 500 sider. At det enn\xc3\xa5 er mer enn 30 \xc3\xa5r ubeskrevet gir rom for enda flere bind.'